
Povzetek revizijskega poročila
Učinkovitost Ministrstva za notranje zadeve pri upravljanju Centralnega registra prebivalstva 
Računsko sodišče je revidiralo učinkovitost poslovanja Ministrstva za notranje zadeve (v nadaljevanju: MNZ) pri upravljanju Centralnega registra prebivalstva (v nadaljevanju: CRP) v obdobju od 1. 1. 2023 do 30. 6. 2025. Po mnenju računskega sodišča je bilo MNZ pri upravljanju CRP učinkovito. 
CRP je osrednja zbirka podatkov o prebivalstvu v Republiki Sloveniji. V njej se zbirajo, obdelujejo, hranijo in uporabljajo ključni osebni podatki o državljanih in določenih kategorijah tujcev, kot so enotna matična številka občana, kraj rojstva, ime in priimek, državljanstvo, podatki o prebivališču ter zakonskem stanu. CRP torej predstavlja temeljni vir informacij za delovanje državnih organov in drugih upravičenih uporabnikov. Podatke iz CRP prek 6 informacijskih rešitev na primer pridobivajo Zavod za pokojninsko in invalidsko zavarovanje Slovenije, Zavod za zdravstveno zavarovanje Slovenije, Finančna uprava Republike Slovenije ter občine in porodnišnice, ki novorojencem takoj po rojstvu določijo enotno matično številko občana. Samo v letu 2024 je MNZ posredovalo več kot 70 milijonov podatkov.
Računsko sodišče je v reviziji preverilo, ali je MNZ učinkovito načrtovalo in organiziralo CRP, ali je učinkovito upravljalo z razvojem, spremembami, posodobitvami in vzdrževanjem CRP ter njihovo vpeljavo, ali je učinkovito izvajalo in podpiralo CRP ter ali je učinkovito spremljalo in nadziralo CRP. 
V zvezi z načrtovanjem je računsko sodišče ugotovilo, da MNZ ni imelo lastne poslovne strategije CRP niti lastne IT strategije CRP, temveč je sledilo veljavni zakonodaji na področju CRP in ciljem Strategije digitalnih javnih storitev 2030. Letno načrtovanje CRP je bilo zato pretežno odvisno od sprotnih potreb institucionalnih uporabnikov in sprememb zakonodaje in je potekalo v okviru letnih načrtov dela in letnih planov nadgradenj. MNZ je pripravilo informacijsko arhitekturo CRP na način, da je bila ta jasno opredeljena in dokumentirana. Poslovni procesi, vezani na CRP, so bili popisani, prav tako so bili določeni lastniki procesov in podatkov. Tveganja v informacijski podpori CRP so bila sistemsko obvladovana in dokumentirana.
Pri upravljanju razvoja, sprememb, posodobitev in vzdrževanja CRP je MNZ poslovne zahteve pred izvedbo pisno odobrilo, razvoj in vpeljavo sprememb pa je izvajalo po postopkih iz pogodb z zunanjim izvajalcem. Pogodbi z zunanjim izvajalcem sta jasno določali roke, obveznosti, plačila, nadzor, varovanje podatkov in tehnične zahteve, njuno izvajanje pa se je preverjalo na rednih mesečnih sestankih in z mesečnimi poročili izvajalca. MNZ je imelo uporabniška in tehnična navodila za informacijske rešitve CRP ter je glede na potrebe institucionalnih uporabnikov izvedlo izobraževanja in usposobilo nove uporabnike. Pogodbe o razmejitvi odgovornosti, sklenjene leta 2011 z Ministrstvom za digitalno preobrazbo, pa MNZ ni uskladilo z zahtevami predpisov s področja varstva osebnih podatkov. Računsko sodišče je ugotovilo tudi, da sta pogodbi z zunanjim izvajalcem med dopolnilno vzdrževanje uvrščali razvoj novih funkcionalnosti, kar po vsebini pomeni investicijsko vlaganje, takšno evidentiranje pa zmanjšuje preglednost porabe javnih sredstev.
V zvezi z izvajanjem in podpiranjem CRP je računsko sodišče ugotovilo, da je MNZ način posredovanja podatkov in s tem povezano informacijsko rešitev določilo skupaj z institucionalnim uporabnikom glede na njegove potrebe in tehnične zmogljivosti. MNZ je vodilo tudi razvid uporabnikov podatkov CRP v varnostnih shemah. Na področju upravljanja varnostnih shem oziroma upravljanja s pravili administracije institucionalnih uporabnikov in uporabnikov, ki so fizične osebe, je MNZ zagotavljalo sistem dodeljenih dostopnih pooblastil do informacijskih rešitev CRP, ki so omejena glede na vloge. MNZ je imelo za informacijske rešitve CRP vzpostavljen sistem za pomoč uporabnikom ter tudi sistem odpravljanja napak, varovalo je dostope do podatkov, zagotavljalo varnostne kopije in revizijske sledi ter izvajalo redna testiranja. MNZ pa ni imelo oblikovanega standardiziranega osnutka dogovora, ki bi ga uporabljalo pri vseh odobrenih posredovanjih osebnih podatkov iz CRP institucionalnim uporabnikom ter ki bi ga za posameznega institucionalnega uporabnika prilagodilo glede na njegove posebnosti. Poleg tega je računsko sodišče ugotovilo, da je MNZ podatke iz CRP v posameznih primerih zagotavljalo brez popolne dokumentacije ali zakonske podlage.
V zvezi s spremljanjem in nadziranjem CRP je računsko sodišče ugotovilo, da je MNZ področje informacijske podpore CRP redno obravnavalo na sestankih in upoštevalo sklepe iz zapisnikov teh sestankov. Zagotavljalo je tudi redno poročanje odgovornih oseb vodstvu. Informacijske rešitve CRP pa do konca obdobja, na katero se nanaša revizija, niso bile predmet notranje ali zunanje revizije, kar pomeni, da MNZ ni zagotovilo neodvisnih preveritev njihovega delovanja. 
Računsko sodišče je Ministrstvu za notranje zadeve in javno upravo podalo več priporočil v povezavi s strateškim načrtovanjem CRP, s poenotenjem in preverjanjem dogovorov z institucionalnimi uporabniki podatkov iz CRP, z evidentiranjem izdatkov za razvoj informacijskih rešitev ter z vključitvijo informacijskih rešitev CRP v notranje revidiranje.

